《瑞鹤仙 四月六日出都，小憩芦沟桥偶述》
清代·周之琦

柳丝征袂绾。试锦羽初程，玉骢犹恋。铜街佩声远。

向天边回首，故人如面。藤阴翠晚。但怪得、琴尊梦短。

有游蜂、知我心期，刚是褪红曾见。

还看。珠巢题字，墨晕初乾，酒痕微泫。晴云乍展，春已在，驿桥畔。

问柔波一样，仙源流下，为底人间较浅。要重寻、京邑尘香，素襟漫浣。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。